CELEX: 32019D0626(01)
Language: el
Date: 2018-12-19 00:00:00
Title: Διοικητική επιτροπή για τον συντονισμό των συστημάτων κοινωνικής ασφάλισης — Απόφαση αριθ. F3, της 19ης Δεκεμβρίου 2018, σχετικά με την ερμηνεία του άρθρου 68 του κανονισμού (ΕΚ) αριθ. 883/2004 όσον αφορά τη μέθοδο υπολογισμού του διαφορικού συμπληρώματος (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

26.6.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 215/2
            
         
      ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ
      ΑΠΟΦΑΣΗ αριθ. F3
      της 19ης Δεκεμβρίου 2018
      σχετικά με την ερμηνεία του άρθρου 68 του κανονισμού (ΕΚ) αριθ. 883/2004 όσον αφορά τη μέθοδο υπολογισμού του διαφορικού συμπληρώματος
      (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
      (2019/C 215/02)
      Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
      Έχοντας υπόψη το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), βάσει του οποίου η Διοικητική Επιτροπή είναι αρμόδια για τον χειρισμό όλων των διοικητικών θεμάτων και των θεμάτων ερμηνείας που απορρέουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2),
      Έχοντας υπόψη το άρθρο 68 του κανονισμού (ΕΚ) αριθ. 883/2004,
      Έχοντας υπόψη το άρθρο 60 του κανονισμού (ΕΚ) αριθ. 987/2009,
      Εκτιμώντας τα ακόλουθα:
      
                  (1)
               
               
                  Το άρθρο 68 παράγραφος 2 του κανονισμού (ΕΚ) αριθ. 883/2004 προβλέπει ότι, στην περίπτωση σώρευσης δικαιωμάτων σε οικογενειακές παροχές δυνάμει των νομοθεσιών περισσοτέρων του ενός κρατών μελών, οι οικογενειακές παροχές χορηγούνται σύμφωνα με τη νομοθεσία που θεωρείται ότι έχει προτεραιότητα σύμφωνα με την παράγραφο 1. Τα δικαιώματα στις οικογενειακές παροχές που οφείλονται δυνάμει της ή των συγκρουομένων νομοθεσιών, αναστέλλονται έως το ύψος του ποσού που προβλέπεται από την πρώτη νομοθεσία και παρέχονται, εφόσον απαιτείται, υπό μορφή διαφορικού συμπληρώματος, για το τμήμα που υπερβαίνει το προαναφερόμενο ποσό.
               
            
                  (2)
               
               
                  Ως εκ τούτου, για να διευκολυνθεί η ομοιόμορφη εφαρμογή του κανονισμού (ΕΚ) αριθ. 883/2004, η Διοικητική Επιτροπή συμφωνεί ότι πρέπει να θεσπιστεί ενιαία διαδικασία για την εφαρμογή του εν λόγω άρθρου όσον αφορά τη σύγκριση μεταξύ των ποσών που προβλέπονται από τις δύο ή περισσότερες οικείες νομοθεσίες και όσον αφορά τον καθορισμό του διαφορικού συμπληρώματος που πρέπει ενδεχομένως να καταβληθεί από τον οικείο φορέα.
                  Αποφασίζοντας σύμφωνα με τους όρους που προβλέπονται στο άρθρο 71 παράγραφος 2 του κανονισμού (ΕΚ) αριθ. 883/2004,
               
            ΑΠΟΦΑΣΙΖΕΙ:
      
                  1.
               
               
                  Ο φορέας του κράτους μέλους η νομοθεσία του οποίου δεν θεωρείται ότι έχει προτεραιότητα σύμφωνα με το άρθρο 68 παράγραφος 1 του κανονισμού (ΕΚ) αριθ. 883/2004 πραγματοποιεί, για κάθε μέλος της οικογένειας, τη σύγκριση ανάμεσα στο ποσό των οικογενειακών παροχών που προβλέπονται από τη νομοθεσία η οποία θεωρείται ότι έχει προτεραιότητα και το ποσό των οικογενειακών παροχών που προβλέπονται από τη νομοθεσία την οποία εφαρμόζει.
               
            
                  2.
               
               
                  Αφού πραγματοποιήσει τη σύγκριση για κάθε επιμέρους μέλος της οικογένειας, ο οικείος φορέας καταβάλλει διαφορικό συμπλήρωμα ίσο με τη διαφορά μεταξύ των δύο αυτών ποσών.
               
            
                  3.
               
               
                  Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Αρχίζει να ισχύει την εικοστή ημέρα από τη δημοσίευσή της.
               
            
         
            
               Ο Πρόεδρος της Διοικητικής Επιτροπής
            
            Bernhard SPIEGEL
         
      
      
         (1)  ΕΕ L 166 της 30.4.2004, σ. 1.
      
         (2)  ΕΕ L 284 της 30.10.2009, σ. 1.